**Vedtægt**

for

musikudvalget

i Skt. Knuds Sogn

**§ 1**

Musikudvalget i Skt. Knuds Sogn er et arbejdende udvalg under menighedsrådet. Udvalget har til formål at bevare, udvikle og fremme kirkemusikken i en balance mellem tradition og fornyelse samt under hensyntagen til bredden i den musikalske verden.

Dette sker ved at idéudvikle og udarbejde forslag til koncerter og andre musikalske aktiviteter af indholdsmæssig høj musikalsk og kunstnerisk kvalitet med relevans for kirkens rum og rammer, som udspiller sig i tre niveauer: A) som katedral og domkirke for stiftet, B) som hovedkirke i Odense by, C) som sognekirke i Skt. Knuds Sogn.

**§ 2**

Grundlaget for arbejdet er menighedsrådets visioner og målsætninger, herunder at vore kirker skal være kirker til tiden, som formidler det kristne budskab, så det taler til tidens mennesker og udfordringer – samt at vore kirker skal fremstå som åbne kirker, der bidrager markant og synligt til byens liv og udvikling.

**§ 3**

Musikudvalget arbejder under ansvar for det lagte budget på området og med opmærksomhed på kirkernes samlede aktivitetsniveau og under hensyntagen til de til rådighed værende økonomiske og personalemæssige ressourcer. Med henblik på dette formål fremlægger organisterne et forslag til koncertprogram samt de modtagne tilbud jf. §7 til drøftelse på udvalgets møder.

Domorganisten er ansvarlig for gennemførelsen af koncerter og musikalske aktiviteter.

**§ 4**

Musikudvalget består af to valgte medlemmer af menighedsrådet, samt én af sognets præster og de fastansatte organister. Derudover kan der tilknyttes én frivillig ressourceperson, som ikke er medlem af menighedsrådet. Domorganisten er formand for udvalget.

**§ 5**

Musikudvalget holder møde efter behov, men minimum to gange hvert halvår. Forud for møderne udsender formanden senest én uge før mødets afholdelse en dagsorden med emner til behandling.

Der tages referat af hvert udvalgsmøde, som lægges på FIN. En gang halvårligt - november og maj - fremlægger udvalgets formand planer for den kommende periode på et menighedsrådsmøde til godkendelse, således at planer for perioden maj – november fremlægges på november-mødet, og planer for november – maj fremlægges på maj-mødet.

**§ 6**

Med henblik på planlægning af PR, koordinering og praktisk afvikling af koncerter og musikalske aktiviteter vælges ét af udvalgets faste medlemmer til som repræsentant at deltage i møderne i Koordinationsudvalget.

Valg af repræsentant sker for ét år ad gangen på det første møde efter nytår.

**§ 7**

Tilbud om aktiviteter indenfor udvalgets område, som modtages i sognepostkassen, på menighedsrådets officielle mailadresse eller som brev, videreformidles af kirkekontoret til formanden for udvalget.

Mundtlige forslag om aktiviteter fra medlemmer af menighedsrådet gives under udvalgets punkt på menighedsrådets møder.

Vedtægten forelagt og vedtaget på menighedsrådsmøde.

Den: 17. december 2024

Eva Haue

Formand for menighedsrådet